
Text rozhodnutia
Súd: Krajský súd Banská Bystrica Spisová značka: 23S/217/2019 Identifikačné číslo súdneho spisu: 6019200609 Dátum vydania rozhodnutia: 16. 12. 2020 Meno a priezvisko sudcu, VSÚ: JUDr. Martin Ľupták, PhD. ECLI: ECLI:SK:KSBB:2020:6019200609.1 ROZSUDOK V MENE SLOVENSKEJ REPUBLIKY Krajský súd v Banskej Bystrici, ako správny súd, v senáte zloženom z predsedu senátu JUDr. Martina Ľuptáka, PhD. (sudca spravodajca) a členov senátu JUDr. Drahomíry Mikulajovej a JUDr. Silvie Zdráhalovej Rúfusovej, v právnej veci žalobcu: W.. C. E., bytom X. XXX, XXX XX T., právne zast. JUDr. Ľubomír Ivan, advokát, so sídlom Námestie SNP 41, 960 01 Zvolen, IČO: 42 197 821, proti žalovanému: Okresný úrad Banská Bystrica, odbor výstavby a bytovej politiky, Nám. Ľ. Štúra 1, 974 05 Banská Bystrica, IČO: 00 151 866, o preskúmanie zákonnosti rozhodnutia č. OU-BB-OVBP2-2019/027498-2 zo dňa 15.08.2019, takto r o z h o d o l : I. Súd žalobu z a m i e t a. II. Žalobcovi právo na náhradu trov konania n e p r i z n á v a. o d ô v o d n e n i e : Žalobca podal dňa 22.10.2019 správnu žalobu, ktorou sa domáhal preskúmania rozhodnutia žalovaného č. OU-BB-OVBP2-2019/027498-2 zo dňa 15.08.2019. Predmetným rozhodnutím bolo odvolanie žalobcu zamietnuté ako neopodstatnené a potvrdené rozhodnutie Mesta Zvolen (ďalej aj „stavebný úrad“) č. SÚ 985/2018-Hr zo dňa 11.06.2019, ktorým bolo podľa § 30 ods. 1 písm. d) zákona č. 71/1967 Zb. o správnom konaní v znení neskorších predpisov (ďalej aj „Správny poriadok“), § 88 ods. 3 zákona č. 50/1976 Zb. o územnom plánovaní a stavebnom poriadku (Stavebný zákon) v znení neskorších predpisov (ďalej aj „Stavebný zákon“) a § 24 vyhlášky MŽP SR č. 453/2000 Z. z., ktorou sa vykonávajú niektoré ustanovenia Stavebného zákona (ďalej aj „Vyhláška 453/2000 Z. z.“) zastavené správne konanie o odstránení časti stavieb Zvolen na pozemkoch evidencie Katastra nehnuteľností register „C“ parc. č. XXXX/XX, XXXX/XX, XXXX/XX v katastrálnom území Zvolen žalobcu W.. C. E., bytom X. XXX, XXX XX T.. Napadnutým rozhodnutím žalovaný, ako príslušný orgán štátnej správy, podľa § 58 ods. 1 Správneho poriadku v spojení s § 4 písm. b) zákona č. 608/2003 Z. z. o štátnej správe pre územné plánovanie, stavebný poriadok a bývanie preskúmal rozhodnutie orgánu verejnej správy prvého stupňa na základe odvolania W.. C. E. (ďalej aj „žalobca“ alebo „navrhovateľ“), pričom odvolanie zamietol a rozhodnutie Mesta Zvolen potvrdil. 2. Mesto Zvolen ako orgán verejnej správy prvého stupňa, rozhodnutím č. SÚ 985/2018-Hr zo dňa 11.06.2019 rozhodlo o zastavení konania o odstránení stavby, ktoré konanie bolo začaté dňa 08.02.2018 podaním žiadosti na odstránenie stavby, ktorú podal žalobca, nakoľko navrhovateľ nepreukázal vlastnícke právo ku stavbám. Svoje rozhodnutie orgán verejnej správy odôvodnil tým, že žiadosť o vydanie búracieho povolenia nebola úplná, a preto stavebný úrad vyzval navrhovateľa podľa § 88 ods. 3 Stavebného zákona a § 24 ods. 2 vyhlášky č. 453/2000 Z. z. na doplnenie žiadosti. Zároveň navrhovateľa upozornil, že správne konanie v predmetnej veci zastaví, pokiaľ nedostatky v určenej lehote neodstráni. Vzhľadom k tomu, že navrhovateľ nepreukázal vlastníctvo ku stavbám dňa 23.05.2018 vydal orgán verejnej správy prvého stupňa rozhodnutie, ktorým zastavil konanie o odstránení stavby. Navrhovateľ voči tomuto rozhodnutiu stavebného úradu podal v zákonnej lehote odvolanie a Okresný úrad Banská Bystrica odbor výstavby a bytovej politiky rozhodnutím č. č. OU- BB-OVBP2-2018/022397-2,DD zo dňa 09.07.2018 zrušil rozhodnutie o zastavení konania a odstránení stavieb a vec vrátil na nové prejednanie a rozhodnutie. Svoje rozhodnutie odôvodnil tým, že upozornil správny orgán na chýbajúce staviská, resp. rozhodnutia dotknutých orgánov štátnej správy, čo považoval za porušenie ustanovenia § 24 ods. 2 písm. f) Vyhlášky č. 453/2000 Z. z. Na základe uvedených skutočností stavebný úrad vydal dňa 15.10.2018 rozhodnutie, v ktorom navrhovateľa vyzval k doplneniu stanovísk dotknutých orgánov k odstráneniu stavieb a tiež navrhovateľa opätovne vyzval k preukázaniu vlastníckeho práva ku predmetným stavbám. Navrhovateľ požadované záväzné stanoviská dotknutých orgánov dňa 19.11.2018 doplnil, avšak nepreukázal vlastnícky vzťah ku stavbám navrhovaných na ich odstránenie. Navrhovateľ sa opakovane snažil správny orgán presvedčiť o jeho vlastníckom práve jedine z titulu podmienky uvedenej v kúpnej zmluve, na základe ktorej sa stal vlastníkom pozemkov pod stavbami, v ktorej predávajúci Mesto Zvolen kupujúceho zaviazalo k odstráneniu týchto stavieb. Orgán verejnej správy prvého stupňa mal za to, že takýmto spôsobom nie je možné preukázať vlastníctvo ku stavbám, ktoré podľa platnej legislatívy Slovenskej republiky je preukázané evidenciou stavieb v operáte katastra nehnuteľností a tieto údaje sú pre stavebný úrad záväzné. Proti tomuto rozhodnutiu podal navrhovateľ odvolanie v ktorom uviedol, že považoval napadnuté rozhodnutie za zmätočné a nepreskúmateľné, nakoľko v ňom absentuje riadne odôvodnenie, pričom časť rozhodnutia označená ako odôvodnenie je úplne nedostatočná, rozporná a zmätočná. Navrhovateľ ďalej tvrdil, že na základe kúpnej zmluvy s Mestom Zvolen sa stal výlučným vlastníkom predmetných pozemkov, pričom sám predávajúci t. j. Mesto Zvolen, mu v predmetnej zmluve uložilo povinnosť odstrániť stavby nachádzajúce sa na predmetných pozemkoch. Uviedol, že by nebolo logicky možné, aby spolu s pozemkami na neho neprešlo aj vlastnícke právo k stavbám na nich stojacich. Predmetnou zmluvou mal uloženú povinnosť odstrániť predmetné stavby, pričom táto povinnosť mu bola uložená práve predávajúcim, t. j. Mestom Zvolen, avšak jeho žiadosti o vydanie búracieho povolenia Mesto Zvolen nevyhovelo, práve z dôvodu, že nepreukázal vlastníctvo k predmetným stavbám. Mal pochybnosti, či sa Stavebný úrad jeho podanou žiadosťou a doplneniami vôbec riadne zaoberal. 3. Na základe podaného odvolania žalovaný preskúmal v odvolacom konaní odvolaním napadnuté rozhodnutie a Stavebným úradom odstúpený správny spis, pričom došiel k záveru, že predmetné odvolanie nie je dôvodné. Žalobca na základe výzvy Stavebného úradu predložil Stavebnému úradu fotokópiu kúpnej zmluvy zo dňa 31.05.2002 uzatvorenú medzi predávajúcim Mestom Zvolen a kupujúcim W.. C. E., ktorej predmetom prevodu bol novo vytvorený pozemok, ktorý sa skladal z troch parciel (KN - C parcelné číslo XXXX/XX, XXXX/XX, XXXX/XX), ktorý bol zastavaný stavbou určenou na asanáciu. Na základe uznesenia mestského zastupiteľstva vo Zvolene zo dňa 07.05.2001, č. uznesenia 36/2001, bol schválený odpredaj nehnuteľnosti z majetku mesta, časť pozemku o výmere cca 230 m2, KN-C parcelné číslo XXXX/XX v k. ú. Zvolen. Súčasťou schválenia prevodu vo vzťahu ku kúpnej cene bola podmienka, že kupujúci odstráni na predmetnom pozemku nachádzajúce sa objekty na vlastné náklady s tým, že lehota na vydanie územného rozhodnutia na stavbu bola do 31.05.2002 s predkupným právom spätného odkúpenia pozemku z KN-C parcelné číslo XXXX/XX v k. ú. Zvolen pre Mesto Zvolen. Vklad predmetnej kúpnej zmluvy bol povolený správou katastra Zvolen dňa 22.08.2002 pod č. E Podľa výpisu z listu vlastníctva č. XXXX boli pozemky evidencie katastra nehnuteľností do KN-C parcelné č. XXXX/ XX, XXXX/XX, XXXX/XX v katastrálnom území Zvolen vo vlastníctve navrhovateľa, pričom uvedené parcely sa nachádzajú v pamiatkovej zóne a ako spôsob využívania týchto pozemkov je uvedený kód 18 - pozemok na ktorom je dvor. Podľa uvedeného listu vlastníctva na predmetných parcelách nie sú zapísané žiadne stavby. Podľa článku predmetnej kúpnej zmluvy predávajúci predával a kupujúci kupoval reálne vydelenú časť nehnuteľnosti uvedenú v k. ú. Zvolen na LV č. 1, ako KN-C parcelné číslo XXXX/XX, zastavané plochy o výmere 3 177 m2, vedené pod B1 na predávajúceho v celosti, ako reálne vydelenú časť, podľa GP č. XXX/XXXX zo dňa 30.05.2001 novo vytvorenú KN-C parc. č. XXXX/XX zastavané plochy o výmere 141 m2, KN parc. č. XXXX/XX zastavaná plocha o výmere 60 m2, KN-C parc. č. XXXX/XX zastavané plochy o výmere 26 m2. Predmetom prevodu boli novovytvorené reálne vydelené KN parcely podľa uvedeného GP v celosti tak, ako predávajúcemu patrili. Podľa článku 2 predmetnej kúpnej zmluvy predmetom prevodu bol novovytvorený pozemok, ktorý sa skladal z 3 parciel, ktoré boli zastavané stavbou určenou na asanáciu. Z týchto dôvodov s poukazom na § 119 ods. 2 zákona č. 40/164 Zb. Občianskeho zákonníka v znení neskorších predpisov (ďalej aj „Občiansky zákonník“) podľa ktorého sú pozemky a stavby spojené so zemou sú nehnuteľnosťami pozemky a stavby spojené so zemou pevným základom. Podľa § 120 ods. 2 Občianskeho zákonníka stavby, vodné toky a podzemné vody nie sú súčasťou pozemku. Podľa názoru žalobcu nehnuteľnosti, ktorých časti požadoval navrhovateľ odstrániť spĺňali definíciu stavby, a preto v zmysle ust. § 120 ods. 2 Občianskeho zákonníka neboli súčasťou parciel KN-C XXX/XX, XXX/XX, XXX/XX tak ako to tvrdil navrhovateľ, a preto mala byť táto samostatná nehnuteľná vec predmetom samostatnej kúpnej zmluvy. Aby bola stavba predmetom prevodu vlastníckeho práva na základe kúpnej zmluvy musí byť táto výslovne uvedená v kúpnej zmluve ako predmet kupovania a predaja. 4. V zákonom stanovenej lehote napadol žalobca predmetné rozhodnutie žalobou podanou na tunajšom súde, ako aj rozhodnutie orgánu verejnej správy prvého stupňa, a žiadal ich zrušiť. 5. V dôvodoch svojej žaloby uviedol, že na základe princípu právnej istoty nie je možné, aby od subjektu územnej samosprávy, ním vytvorenou zmluvou, podľa znenia zmluvy nadobudol vlastnícke právo k stavbám a tiež povinnosť ich odstrániť a následne mu ten istý subjekt neumožnil s poukazom na to, že vlastníkom nie je, odstrániť stavbu. Nesúhlasil s tvrdením, že svoje vlastnícke právo k stavbám nepreukázal. Tvrdil, že je výlučným vlastníkom pozemkov, na ktorých ležia predmetné stavby a je aj výlučným vlastníkom týchto stavieb, nakoľko tieto sú súčasťou jeho pozemkov a iný vlastník predmetných stavieb stavebnému úradu ani žalobcovi nie je známy. Poukázal na to, že list vlastníctva nie je a nemôže byť jediným dôkazom preukazujúcim vlastníctvo k stavbe. 6. Žalovaný vo svojom vyjadrení k predmetnej žalobe uviedol, okrem skutočností tvrdených v odôvodnení rozhodnutia, že Mesto Zvolen na základe žiadosti JUDr. Ľubomíra Ivana o sprístupnení informácií týkajúcich sa vlastníctva stavieb nachádzajúcich sa na pozemkoch KN - C parcelné číslo XXXX/XX, XXXX/XX, XXXX/XX a XXXX/XX v k. ú. Zvolen vydalo dňa 25.01.2018 rozhodnutie sp. zn. Práv - 16/2018, ktorým v zmysle § 15 ods. 1 v spojení s § 18 ods. 2 zákona č. 211/2000 Z. z. o slobodnom prístupe k informáciám a o zmene a doplnení niektorých zákonov odmietlo predmetnú žiadosť, nakoľko požadované informácie nemalo k dispozícii a zároveň nemalo vedomosť, kde ich získať. V odôvodnení ďalej uviedlo, že nemá vedomosť o vlastníkovi stavieb nachádzajúcich sa na uvedených pozemkoch a nedisponuje informáciami o kolaudačnom rozhodnutí k priestoru č. 8 - 2 a 12 - 1 zapísaných na LV č. XXXX. Ako vyplýva ďalej z technickej správy a statického posudku W.. I. Y., autorizovaného stavebného inžiniera predloženého žalobcom tak ako uvádza v kapitole 1, základné údaje „v súčasnosti je to dvojpodlažný objekt: spodná časť bývalá uhoľňa pri bytovom dome je železobetónová, zapustená asi 1,8 m pod spevnenou plochou dvora a so stropom cca 1,4 metra na touto plochou. Vrchná časť nad železobetónovým stropom je najpravdepodobnejšie vymurovaná s pozdĺžnou plnou stenou a smerom ku bytovému domu s kratšími stenami. Nad týmito cca 2,2 - 2,5 m vysokými stenami je pravdepodobne železobetónový strop (asi z panelov) a smerom ku bytovke spádovaná vrstva s vrchnou krytinou z asfaltových pásov.“ V kapitole 3 uviedol „zostávajúcu železobetónovú konštrukciu uhoľne bude potrebné búrať tak, aby zostal železobetónový prievlak zo stĺpmi neporušený. Železobetónová rebierková doska sa bude musieť tesne pri prievlaku rezať (píliť) a potom búrať postupným rozrušovaním smerom ku obvodovej železobetónovej pozdĺžnej stene. Tá sa bude búrať súčasne, tiež rozrušovaním hydraulickým ťažkým kladivom tesne asi 20 cm pod úrovňou spevnenej plochy parkovacieho dvora.“ Žalovaný uviedol, že z predmetnej technickej správy, statického posudku, ako aj zo zvislých rezov vyplýva, že stavba, ktorej odstránenie časti žalobca požadoval, je dvojpodlažný objekt, pričom spodnú časť, ktorej sa požadované búracie práce týkajú, tvorí bývalá uhoľňa pri bytovom dome. Z predložených dokladov nebolo zrejmé, na základe akých skutočností zaviazalo v kúpnej zmluve Mesto Zvolen ako predávajúci žalobcu k odstráneniu stavieb nachádzajúcich sa na vyššie uvedených pozemkoch, ak nie je a ani nebolo vlastníkom týchto stavieb, resp. a ani nemalo žiadne vlastnícke alebo iné práva k týmto stavbám. Žalovaný zotrval na svojom stanovisku, že o vydanie povolenia na odstránenie stavby môže požiadať len vlastník stavby. 7. Žalobca v replike k predmetnému vyjadreniu zotrval na svojich tvrdeniach, a to najmä na tvrdení, že nemôže niesť zodpovednosť za to, že Mesto Zvolen urobilo chybu vo formulácii kúpnej zmluvy, ktorá vniesla do rozsahu predmetu prevodu podľa tejto zmluvy určité nejasnosti. Z obsahu celej kúpnej zmluvy je však potrebné jednoznačne vyvodiť záver, že predmetom prevodu bola aj stavba na pozemkoch stojaca. 8. V uplatnenej duplike žalovaný zotrval na svojom vyjadrení a nesúhlasil s podanou žalobou. 9. Vzhľadom k tomu, že správny súd nezistil podmienky pre nariadenie pojednávania v zmysle ust. § 107 Správneho súdneho poriadku (ďalej aj „SSP“), svoje rozhodnutie vo veci verejne vyhlásil postupom podľa § 137 ods. 4 SSP dňa 16.12.2020. Oznámenie o verejnom vyhlásení rozsudku bolo zverejnené na úradnej tabuli dňa 07.12.2020. 10. Správny súd preskúmal správnou žalobou napadnuté rozhodnutie žalovaného, ako aj rozhodnutie orgánu verejnej správy prvého stupňa, vrátane postupu, ktorým im predchádzal, v rozsahu a z dôvodov správnej žaloby, a dospel k záveru, že správna žaloba žalobcu nie je dôvodná a preto ju podľa § 190 SSP zamietol. 11. Podľa § 2 ods. 1 SSP; v správnom súdnictve poskytuje správny súd ochranu právam alebo právom chráneným záujmom fyzickej osoby a právnickej osoby v oblasti verejnej správy a rozhoduje v ďalších veciach ustanovených týmto zákonom. 12. Podľa § 2 ods. 2 SSP; Každý, kto tvrdí, že jeho práva alebo právom chránené záujmy boli porušené alebo priamo dotknuté rozhodnutím orgánu verejnej správy, opatrením orgánu verejnej správy, nečinnosťou orgánu verejnej správy alebo iným zásahom orgánu verejnej správy, sa môže za podmienok ustanovených týmto zákonom domáhať ochrany na správnom súde. 13. Podľa § 6 ods. 1 SSP; správne súdy v správnom súdnictve preskúmavajú na základe žalôb zákonnosť rozhodnutí orgánov verejnej správy, opatrení orgánov verejnej správy a iných zásahov orgánov verejnej správy, poskytujú ochranu pred nečinnosťou orgánov verejnej správy a rozhodujú v ďalších veciach ustanovených týmto zákonom. 14. Podľa § 1 Stavebného zákona; (1) Územným plánovaním sa sústavne a komplexne rieši priestorové usporiadanie a funkčné využívanie územia, určujú sa jeho zásady, navrhuje sa vecná a časová koordinácia činností ovplyvňujúcich životné prostredie, ekologickú stabilitu, kultúrno-historické hodnoty územia, územný rozvoj a tvorbu krajiny v súlade s princípmi trvalo udržateľného rozvoja. (2) Územné plánovanie vytvára predpoklady pre trvalý súlad všetkých činností v území s osobitným zreteľom na starostlivosť o životné prostredie, dosiahnutie ekologickej rovnováhy a zabezpečenie trvalo udržateľného rozvoja, na šetrné využívanie prírodných zdrojov a na zachovanie prírodných, civilizačných a kultúrnych hodnôt. 15. Podľa § 6 ods. 1 písm. c) Katastrálneho zákona; v katastri sa evidujú c) stavby spojené so zemou pevným základom, a to prienikom so zemským povrchom alebo priemetom ich vonkajšieho obvodu na zemský povrch, ktoré 1. sú označené súpisným číslom, 2. nie sú označené súpisným číslom, 3. sú rozostavanými stavbami v súvislosti so vznikom, zmenou alebo zánikom práva k nim, 4. sú podzemnými stavbami, a to v miestach ich prienikov so zemským povrchom, 5. zrušený od 1.10.2018. 16. Podľa § 8 ods. 1 písm. b) bod 1 Katastrálneho zákona; katastrálny operát tvoria dokumentačné materiály potrebné na spravovanie katastra a obnovu katastrálneho operátu. Katastrálny operát sa vedie v papierovej podobe alebo v elektronickej podobe. Katastrálny operát obsahuje tieto časti: b) súbor popisných informácií, ktorý tvoria 1. údaje o katastrálnych územiach, parcelách, právach k nehnuteľnostiam, vlastníkoch a iných oprávnených osobách, a to, ak ide o fyzickú osobu, meno, priezvisko, rodné priezvisko, dátum narodenia, rodné číslo alebo ak ide o cudzinca iný identifikátor a miesto trvalého pobytu, ak ide o právnickú osobu, názov, sídlo a identifikačné číslo, ak ho má pridelené, prípadne iné identifikačné údaje o skutočnostiach súvisiacich s právami k nehnuteľnostiam, o ohlásených zmenách, ako aj o zmenách zistených pri prešetrovaní zmien, pri revízii údajov katastra a pri obnove katastrálneho operátu. 17. Podľa § 88 ods. 3 stavebného zákona; na odstránenie stavby, pokiaľ nebolo nariadené, je potrebné povolenie stavebného úradu, ak tento zákon neustanovuje inak. O povolenie môže žiadať vlastník stavby. V žiadosti o povolenie vlastník stavby uvedie druh, účel, miesto a označenie stavby, dôvody odstránenia stavby a dátum predpokladaného začatia a skončenia prác, či stavbu odstráni svojpomocne alebo prostredníctvom zhotoviteľa, ako sa naloží s odpadom a s uvoľneným pozemkom a aké opatrenia sú potrebné na zabezpečenie susedných pozemkov a stavieb. 18. Podľa § 24 ods. 2 písm. a) Vyhlášky MŽP SR č. 453/2000 Z. z.; k žiadosti o povolenie na odstránenie stavby sa pripojí b) technologický opis prác alebo aj nevyhnutné výkresy úprav pozemku. 19. Podľa § 119 ods. 2 Občianskeho zákonníka; nehnuteľnosťami sú pozemky a stavby spojené so zemou pevným základom. 20. Podľa § 47 Správneho poriadku; (1) Rozhodnutie musí obsahovať výrok, odôvodnenie a poučenie o odvolaní (rozklade). Odôvodnenie nie je potrebné, ak sa všetkým účastníkom konania vyhovuje v plnom rozsahu. (2) Výrok obsahuje rozhodnutie vo veci s uvedením ustanovenia právneho predpisu, podľa ktorého sa rozhodlo, prípadne aj rozhodnutie o povinnosti nahradiť trovy konania. Pokiaľ sa v rozhodnutí ukladá účastníkovi konania povinnosť na plnenie, správny orgán určí pre ňu lehotu; lehota nesmie byť kratšia, než ustanovuje osobitný zákon. (3) V odôvodnení rozhodnutia správny orgán uvedie, ktoré skutočnosti boli podkladom na rozhodnutie, akými úvahami bol vedený pri hodnotení dôkazov, ako použil správnu úvahu pri použití právnych predpisov, na základe ktorých rozhodoval, a ako sa vyrovnal s návrhmi a námietkami účastníkov konania a s ich vyjadreniami k podkladom rozhodnutia. (4) Poučenie o odvolaní (rozklade) obsahuje údaj, či je rozhodnutie konečné alebo či sa možno proti nemu odvolať (podať rozklad), v akej lehote, na ktorý orgán a kde možno odvolanie podať. Poučenie obsahuje aj údaj, či rozhodnutie možno preskúmať súdom. (5) V písomnom vyhotovení rozhodnutia sa uvedie aj orgán, ktorý rozhodnutie vydal, dátum vydania rozhodnutia, meno a priezvisko fyzickej osoby a názov právnickej osoby. Rozhodnutie musí mať úradnú pečiatku a podpis s uvedením mena, priezviska a funkcie oprávnenej osoby. Ak sa rozhodnutie vyhotovuje v elektronickej podobe podľa osobitného predpisu o elektronickej podobe výkonu verejnej moci, neobsahuje úradnú pečiatku a podpis, ale je správnym orgánom autorizované podľa osobitného predpisu o elektronickej podobe výkonu verejnej moci. Osobitné právne predpisy môžu ustanoviť ďalšie náležitosti rozhodnutia. (6) Chyby v písaní, v počtoch a iné zrejmé nesprávnosti v písomnom vyhotovení rozhodnutia správny orgán kedykoľvek aj bez návrhu opraví a upovedomí o tom účastníkov konania. (7) Osobitné zákony ustanovujú, v ktorých prípadoch sa rozhodnutie, ktorým sa účastníkovi konania v plnom rozsahu vyhovuje, len vyznačí v spise a účastníkovi konania sa namiesto písomného vyhotovenia rozhodnutia vydá osobitný doklad alebo poskytne plnenie. 21. Podľa § 24 ods. 1 vyhlášky č. 453/2000 Z. z.; žiadosť o povolenie na odstránenie stavby obsahuje a) meno, priezvisko (názov) a adresu (sídlo) vlastníka stavby, b) druh, účel, miesto a označenie stavby podľa katastra nehnuteľností, 1) c) dôvody odstránenia stavby a predpokladaný termín začatia a skončenia prác, d) názov a sídlo odborne vybavenej právnickej osoby, ktorá odstránenie stavby vykoná; ak vlastník bude odstraňovať stavbu svojpomocou, uvedie meno a adresu oprávnenej osoby, ktorá bude vykonávať odborné vedenie prác spojených s odstraňovaním stavby, e) údaj, či sa stavba odstráni použitím trhavín, f) údaje o tom, ako sa naloží s vybúraným materiálom a kam sa prebytočný materiál uloží, g) zoznam účastníkov konania, ktorí sú žiadateľovi známi, h) informácia o tom, ako sú zabezpečené doterajším nájomcom bytov a nebytových priestorov náhradné byty, ubytovanie alebo priestory, i) ako bude využitý uvoľnený pozemok, j) návrh na opatrenia na susednom pozemku alebo na stavbe, ak sa majú z týchto nehnuteľností vykonávať búracie práce alebo ak sa majú tieto nehnuteľnosti inak použiť. 22. Podľa § 24 ods. 2 vyhlášky č. 453/2000 Z. z.; k žiadosti o povolenie na odstránenie stavby sa pripojí a) doklad, ktorým sa preukazuje vlastnícke alebo iné právo k stavbe alebo k pozemkom, b) technologický opis prác alebo aj nevyhnutné výkresy úprav pozemku, c) v prípade radovej zástavby statické posúdenie, ktorým sa preukazuje zabezpečenie mechanickej odolnosti a stability nosných konštrukcií susedných stavieb a ich bezpečného užívania, d) doklady o rokovaniach s dotknutými orgánmi štátnej správy, správcami sietí technického vybavenia a s účastníkmi konania, ak sa o odstránení stavby viedli vopred, e) pri stavbách, ktorých odstránenie nebude vykonávať odborne vybavená právnická osoba, vyhlásenie oprávnenej osoby, ktorá sa zaviazala vykonávať odborné vedenie prác spojených s odstránením stavby, f) rozhodnutia, stanoviská, vyjadrenia, súhlasy, posúdenia alebo iné opatrenia dotknutých orgánov štátnej správy, g) pri stavbe, v ktorej bolo zabudované jadrové zariadenie, povolenie úradu jadrového dozoru udelené na základe posúdenia dokumentácie o jadrovej bezpečnosti pri vyraďovaní podľa osobitného predpisu. 23. Podľa § 24 ods. 3 vyhlášky č. 453/2000 Z. z.; ak ide o odstránenie nehnuteľnej kultúrnej pamiatky, žiadosť obsahuje aj fotodokumentáciu, dokumentačné výkresy alebo inú dokumentáciu (napríklad meračskú alebo modelovú). 24. Podľa § 90 ods. 1 Stavebného zákona; konanie o odstránení stavby vykonáva stavebný úrad, ktorý by bol príslušný vydať pre stavbu stavebné povolenie. 25. Podľa § 126 ods. 1 Stavebného zákona; ak sa konanie podľa tohto zákona dotýka záujmov chránených predpismi o ochrane zdravia ľudu, o utváraní a ochrane zdravých životných podmienok, vodách, o ochrane prírodných liečebných kúpeľov a prírodných liečivých zdrojov, o ochrane poľnohospodárskeho pôdneho fondu, o lesoch a lesnom hospodárstve, o opatreniach na ochranu ovzdušia, o ochrane a využití nerastného bohatstva, o kultúrnych pamiatkach, o štátnej ochrane prírody, o požiarnej ochrane, o zákaze biologických zbraní, na zaistenie bezpečnosti a ochrany zdravia pri práci, o odpadoch, o veterinárnej starostlivosti, o vplyvoch na životné prostredie, o jadrovej bezpečnosti jadrových zariadení, o prevencii závažných priemyselných havárií, o správe štátnych hraníc, o pozemných komunikáciách, o dráhach a o doprave na dráhach, o civilnom letectve, o vnútrozemskej plavbe, o energetike, o tepelnej energetike, o elektronických komunikáciách, o verejných vodovodoch a verejných kanalizáciách, o civilnej ochrane, o inšpekcii práce a o štátnej geologickej správe, rozhodne stavebný úrad na základe záväzného stanoviska dotknutého orgánu podľa § 140a, ktorý uplatňuje požiadavky podľa osobitných predpisov. 26. Správny súd v zmysle podanej správnej žaloby preskúmal najmä či v zmysle § 88 ods. 3 Stavebného zákona podal žiadosť o povolenie na odstránenie stavby vlastník stavby. V danom prípade správny súd preskúmal jednak list vlastníctva XXXX, katastrálne územie Zvolen, z ktorého vyplýva, že parcely č. XXXX/XX, XXXX/XX, XXXX/XX sú vedené ako zastavané plochy a nádvorie, avšak z predmetného listu vlastníctva nevyplýva, že by žalobca bol vlastníkom aj nehnuteľností nachádzajúcich sa na týchto parcelách. Zároveň z kúpnopredajnej zmluvy č. XXX/XX-XXXX/MM zo dňa 31.05.2002 nevyplýva, žeby predmetom prevodu bola aj iná nehnuteľnosť ako predmetné parcely. Skutočnosti uvádzané žalobcom o tom, že zo strany predávajúceho došlo k chybe pri špecifikácii predmetu kúpnej zmluvy, z tejto zmluvy nevyplýva, vzhľadom k tomu, že v článku I ods. 1 sa konštatuje, že na základe uznesenia Mestského zastupiteľstva vo Zvolene, zo dňa 07.05.2001, č. uznesenia 36/2001, bol schválený odpredaj nehnuteľnosti z majetku mesta, časť pozemku o výmere cca 230 m2, KN parcelné číslo XXXX/XX, vedené v katastrálnom území Zvolen. Z predmetného článku nevyplýva, žeby došlo k prevodu vlastníctva k predmetným stavbám nachádzajúcim sa na pozemku a predávajúci jednoznačne uviedol, že podmienka povinnosti odstrániť stavby určené na asanáciu, sú uvedené vo vzťahu ku kúpnej cene a žiadnym spôsobom nepreukazujú skutočnosť, že by sa predávajúcim Mesto Zvolen považovalo za vlastníka týchto stavieb. Správny súd ďalej konštatuje, že z administratívneho spisu nevyplývajú žiadne iné skutočnosti, ktoré by preukazovali vlastníctvo žalobcu k predmetným stavbám. Táto skutočnosť nevyplýva ani z technickej správy a statického posudku na búracie práce W.. I. Y. č. XXX/XXXX z apríla 2018. 27. Z rozhodnutia Mesta Zvolen sp. zn. Práv - 16/2018 zo dňa 25.01.2018 vyplýva, že povinná osoba nedisponuje informáciami týkajúcimi sa vlastníctva k predmetným stavbám a nemá vedomosť o vlastníkovi stavieb nachádzajúcich sa na označených pozemkoch. 28. Z tohto dôvodu má správny súd za to, že v zmysle § 119 ods. 2 Občianskeho zákonníka sa nehnuteľnosti nachádzajúce na predmetných pozemkoch považujú za stavby. Zároveň v zmysle § 120 ods. 2 Občianskeho zákonníka tieto stavby nie sú súčasťou pozemku, pričom predmetné stavby spĺňajú definíciu v zmysle § 43 ods. 1 Stavebného zákona. Vzhľadom k týmto skutočnostiam má správny súd za to, že jednoznačne sa jedná o stavby, ktoré spĺňajú zákonnú definíciu ich existencie a zároveň požívajú samostatný právny osud nezávislý od vlastníctva k predmetným pozemkom. Zároveň z § 88 ods. 3 Stavebného zákona jednoznačne vyplýva, že žiadosť na odstránenie stavby môže podať len vlastník stavby, čo v danom prípade nie je žalobca, a tento nepreukázal a z administratívneho spisu ani zo žiadnych ním predložených dokumentov nevyplýva, žeby vlastníkom, čo i len potenciálne mohol byť. 29. Je len na vôli žalobcu, či v ďalšom konaní pred iným orgánom využije príslušné inštitúty umožňujúce určiť vlastníctvo k predmetným stavbám. 30. Po preskúmaní danej veci v rozsahu a v medziach správnej žaloby týkajúcich sa jedinej relevantnej žalobnej námietky nesprávneho právneho posúdenia vlastníctva k stavbe, tak správny súd dospel k záveru, že napadnuté rozhodnutia, vrátane postupu, ktorý predchádzal ich vydaniu, sú v súlade so zákonom, a preto žalobu ako nedôvodnú zamietol podľa § 190 SSP. 31. Žalobcovi, ktorý v konaní nemal úspech, súd náhradu trov konania nepriznal v zmysle ust. § 167 ods. 1 SSP a contrario. 32. Rozhodnutie bolo prijaté senátom správneho súdu pomerom 3 : 0 (§134 ods. 4 SSP). Rozhodnutie bolo prijaté senátom správneho súdu pomerom 3 : 0 (§134 ods. 4 SSP). Poučenie: Doručený rozsudok je právoplatný (§ 145 ods. 1 SSP). Proti tomuto rozsudku je prípustná kasačná sťažnosť (§ 438 ods. 1 SSP, § 439 ods. 1 SSP a § 439 ods. 3 SSP a contr.). O kasačnej sťažnosti rozhoduje kasačný súd - Najvyšší súd SR (§ 438 ods. 2 SSP). Kasačnú sťažnosť je potrebné podať na Krajskom súde v Banskej Bystrici (§ 444 ods. 1 SSP) v lehote jedného mesiaca od doručenia rozhodnutia oprávnenému subjektu (§ 443 ods. 1 SSP). Kasačná sťažnosť podaná v listinnej podobe musí byť podaná v potrebnom počte vyhotovení (§ 56 ods. 3 SSP). Podľa § 445 ods. 1, 2 SSP, (1) v kasačnej sťažnosti sa musí okrem všeobecných náležitostí podania podľa § 57 uviesť a) označenie napadnutého rozhodnutia, b) údaj, kedy napadnuté rozhodnutie bolo sťažovateľovi doručené, c) opísanie rozhodujúcich skutočností, aby bolo zrejmé, v akom rozsahu a z akých dôvodov podľa § 440 sa podáva (ďalej len "sťažnostné body"), d) návrh výroku rozhodnutia (sťažnostný návrh). (2) Sťažnostné body možno meniť len do uplynutia lehoty na podanie kasačnej sťažnosti. Podľa § 449 ods. 1, 2 SSP, (1) sťažovateľ alebo opomenutý sťažovateľ musí byť v konaní o kasačnej sťažnosti zastúpený advokátom. Kasačná sťažnosť a iné podania sťažovateľa alebo opomenutého sťažovateľa musia byť spísané advokátom. (2) Povinnosti podľa odseku 1 neplatia, ak a) má sťažovateľ alebo opomenutý sťažovateľ, jeho zamestnanec alebo člen, ktorý za neho na kasačnom súde koná alebo ho zastupuje, vysokoškolské právnické vzdelanie druhého stupňa, b) ide o konania o správnej žalobe podľa § 6 ods. 2 písm. c) a d), c) je žalovaným Centrum právnej pomoci.

